cristofor vitencu 


izvoadele zării 


cluj-napoca 2022 


Mărturisitorii: Cristofor Vitencu 


Inclus de Mircea Streinul printre „iconari“, în 
antologia „Poeți tineri bucovineni“ (Bucureşti, 1938), 
pentru lirica sa „cu un uşor fond filosofal”, poetul şi 
publicistul care a văzut lumina zilei la Broscăuţii Vechi, 
în 17 august 1907, Cristofor Vitencu, „e-n rugă pentru 
primăvară“, „hoinărind“ nopțile, la vremea în care „ning 
stele albe“, pentru a culege miresmele rătăcitoare „pe 
invizibile cărări“. Suprarealist sau nu în poezie, Cristofor 
Vitencu, absolvent al Conservatorului din Cernăuţi 
(1932), şi-a dedicat viaţa artei spectacolului, sfârşind la 
Bacău, în 28 iulie 1970. Nu a lăsat în urmă cărţi, stihurile 
sale, adesea şubrede şi aproape naive, însemnând un fel 
de „tăcere-ngenun-chiată“, dar fără consistenţa lirică pe 
care o aflau în tăcere ceilalți „iconari“ bucovineni (|. D.). 


Pastel 


Sclipiri de-argint pe lac de seară 
ning stele albe din văzduh; 
tăcerea-ngenunchiată-n stuh 

e-n rugă pentru primăvară. 


Miresme moi de flori din jur 
se risipesc în alintări 

pe invizibile cărări 

ce urcă leneş spre azur. 


(Junimea literară, nr. 7-9/1933, p. 180) 


Dorul 


Dorul — dinte de balaur — 
Roade inima-mi întruna 
De ezit să merg la tine 
Seara, când răsare luna. 


Chiar şi când sunt lângă tine 
EI mă roade ne-ncetat 

Tot şoptindu-mi la ureche: 
„Mai sunt ş-alte fete-n sat“. 


Când abia ajung la alta, 

lar mă-ndeamnă ca să plec... 
Şi-aşa, nopţi întregi, de-a rândul, 
Hoinărind eu le petrec” 


(Junimea literară, nr. 1-6/1932, p. 150) 


Zadarnic băteai la poartă 


Au plâns aseară patru degete uscate 
pe coarda de vioară lin împrăştiate 

şi lacrimile lor — fluid sonorizat — 
cădeau în poala nopţii trist şi-ntârziat. 


Plimba indiferența maiestos pe lângă ele 
frumoase trupuri de femei, cu scăpărări de stele 
în ochii lor, în cari plângea iubirea moartă... 

— Zadarnic, suflet chinuit, băteai la poartă. 


(Crai nou, nr. 2, 
iulie 1933, p.7) 


Celei plecate în vis 


În care floare să-ţi ghicesc făptura? 
În care ciripit de păsărică să-ţi ascult 
Zglobiul râs, ce-ţi înflorea, demult, 
Grădina-obrajilor şi gura? 


În care stea ţi-ai pitulat privirea 
Învăpăiaţilor tăi ochi ce-odată-n mai 

Au coborât toţi îngerii din rai 

Ca să aprindă-n mine — jar nestins — iubirea? 


În care trestie, din toate, să admir 
A boiului tău lină legănare? 

Şi-n care buclă de lumini solare 
Comoara părului să ţi-o răsfir? 


Din care murmur de izvor primăverin 
Să chem la mine caldul tău cuvânt, 
S-oprească-n loc cumplitul vânt 

Ce-mi bântuie prin suflet nemilos, hain? 


Şi-n care zbor de porumbel, în asta primăvară, 
Să urmăresc cum sufletul ţi-l porţi 

Pe sub înalte, albăstrite bolți, 

Pe cari cu diamante seara le presară? 


Mi-ai fost cândva aievea şi soare cald şi-ndemn; 
Azi urc, în dorul tău, numai Golgote; 

Te simt în preajma mea în tot şi-n toate 

Şi totuşi despre tine nu am un singur semn. 


(Universul Literar, Nr. 25, 
20 iunie 1942, p. 5) 


Cuvintele 


Cuvintelor noastre, 
Cuvintelor melc, 
menire cerească 
le-aş vrea peste rele, 
nu pietre-aruncate 
de frate în frate. 


Cuvintele noastre 

să fie lumină 

şi bună mireasmă 
primăverină, 

nu cupă cu-otravă 

ucigătoare de vrere spre slavă. 


Cuvintele noastre 
aş vrea să însemne 
(urechii ce-ascultă) 
Cereştile-ndemne, 
nu arătare 

spre mârşavă zare. 


Cuvintele noastre 
să fie poeme, 
să binecuvânte 


în loc să blesteme ; 
să fie curată 
psalmodiere 

şi lecuire 

pentru durere. 


Cuvintele noastre 
Aşa-aş vrea să fie 
acuma şi pururi 
şi pentru vecie. 


(Junimea Literară, Nr. 1-9, 
1937, p. 96) 


Rugă serii 


Iată, ziua asta-i pe sfârşite. Seară, 
vino cu luceferi reci de mă sărută. 
Peste clipa mea printre tristeţi cernută, 
lasă pânza păcii să se-aştearnă iară. 


Sunt trudit. Pe drumuri fără ţintă, în tot locul, 
paşii-mi sângeră cumplit de-atâta vreme. 
Sufletul meu după-o rază bună geme, 

însă-o sfârtecă cu săbii rele nenorocul. 


Seară, bună numai tu ai fost cu mine 
totdeauna. Numai tu-mi asculţi suspinul; 
plânsului meu numai tu-i aduci alinul 
când gonit de ziuă mă târăsc spre tine. 


Culcă-mă şi-acuma-n poala ta, cuminte; 
dă vremelniciei liniştea dorită 

ca să-mi fie somnul boltă aurită, 
pentru-altarul visurilor mele sfinte. 


(Junimea Literară, Nr. 1-12, 
1938, p. 36) 

Efectul zicerii din fluier 


Sufletul sonorizat de lemn 

se turna-n paharul serii 

ridicat cu gest rotund, solemn, 
spre-mbunarea colţilor durerii. 


Şi piereau acvatice ademeniri. 
Malul a rămas în noapte şi-n uitare. 
Fata-n ochi din nou nădejde are 
Şi-n obraji grădini de trandafiri. 


(Junimea Literară, Nr. 7-12, 
1934, p. 232) 


ISI 


Versuri, versurilor mele 


Vă dăltui în cremenea dură din mine 
cu mâna şi dalta răbdării depline. 

Din viaţa-mi puţinul senin să vă dărui, 
mă plec ostenit şi-n zâmbete stărui. 


Deşi în adâncul din mine durerea, 
tăcut şi statornic îşi rumegă vrerea, 
eu totuşi mulţimii vă vreau înşirare 
de statui scăldate în ape solare. 


Durerilor multe din jur şi din mine 

vă vreau ogoire, gând bun de mai bine 
şi tremur de viaţă ce urcă spre cer, 
altora şi mic cu cremenii cer. 


(Junimea Literară, Nr. 1-9, 


1937, p. 135) 

Reflexe de pe ţărmul dacic 


Lunecă luna spre locul de-odihnă. 
Stelele singure-s cerului strajă. 
Marea le scaldă în ape, iar ele 
Marca o scaldă-n polei de argint. 


Pacea cu paşi mici păşind pe prundişul 
Țărmului dacic bogat în legende, 
Poartă în sine cu groază-amintirea 
Vremii: izvodiri atâtor războaie. 


Chiotul vieţii pe-atunci fu sălbatec, 
Hoarde barbare-l ţipară cu sânge. 
Groaza din şesuri gonea băştinaşii, 
Munţii carpatici şi codrii-i primeau. 


Veacuri cu-amurguri ceţoase trecură. 
Vremea, vraci vrednic, învinse barbarii. 
Sceptrul domniei vrea Pacea să-l poarte: 
Țărmului dacic înalt răsărit. 


Lunecă luna spre locul de-odihnă. 
Stelele singure-s cerului strajă. 
Marea le scaldă în ape, iar ele 
Marea o scaldă-n polei de argint. 


(Junimea Literară, Nr. 1-3, 
1936, p. 24) 

Vulturului mort 


Cu năzuiri spre înălțimi stelare 
hrăneai, zorind, sublimul tău elan, 
ne-nţelegând că orice înălțare 
stârneşte jos nefavorabil uragan. 


Nepăsător ce-n urmă-ţi va rămâne 

— dorind setos pătrunderea minunii —, 
te-ai avântat apoi pe albăstrimi bătrâne, 
scăldate-n ape glaciale ale lunii. 


Ducea nădejde-ajungerii depline 
întreaga ta ființă, mistuită 

de flacăra de-a şti, ce-ardea în tine 
sfâşietoare şi nepotolită. 


Pluteau sub tine sate şi oraşe 

şi mări întinse, străjuite 

de munţi cu creştete vrăjmaşe 
nu-atâta norilor, cât bolţii limpezite. 


Deasupra ta sclipiri de diamante 
se răsfăţau în spaţiu larg, subliniat 
de melodii muiate în andante, 
ce-ţi mângâiau auzul însetat. 

De n-ar fi încolțit sămânţa răutăţii 

furiş zvârlită noaptea pe pământ 

de gheara lui Satan — duşman iubirii şi dreptății 
te legăna şi-acuma, sus, dumnezeiescul cânt. 


Dar, vai, un pocnet — surd porni de jos 
oprind otrava unui glonţ-n tine 

şi trupul tău primi al urii-mbelşugat prinos 
în gâlgâiri fluide de rubine. 


(Poeți tineri bucovineni, 
Bucureşti 1938, pp. 157, 158) 

Privind în largul mării 


Tulburi s-arată izvoadele zării. 

Cerul s-apleacă de plumb peste mare. 
Vântul vrăjmaş cu vrăjmaşă cântare 
supără-n larguri urechile mării. 


Cresc şi se darmă Uralii acvatici; 
preajma primeşte-n dar dâre-nspumate; 
furii marine din somn deşteptate 

chiuie groaznic cu guri de sălbatici. 


Totuşi, corăbii pe creste de valuri 
leagănă doruri spre ţara din vise, 

care în scrin de tăceri ţine-nchise 
tainele-atât de doritelor maluri. 


Dârz, ele-nfruntă aceste primejdii; 
milă li-i doară de suflete, care, 
smulse de-avânt, se cernură spre zare, 
veşnic chemate de-ndemnul nădejdii. 


Dar de vor bea, bucurându-se, vinul 
albei ajungeri, spre care li-i vrerea, 
nu-i semn s-arate-n cuprins nicăierea... 
Totul va fi cum va crede destinul. 

Clipele-n scurgeri lungesc depărtarea. 
Între țărm trist şi corăbii-n furtună, 
lespezi de pâclă-orizontul adună: 

zid după care va râde uitarea. 


Ochi ard luceferi fluizi şi din urmă 
cald luminează cu bună urare; 
însă-n rămaşii pe țărm, lângă mare, 
râtul durerii lăuntrul le scurmă. 


(Poeți tineri bucovineni, 
Bucureşti 1938, pp. 158, 159) 

Glasuri din cetate 


Val vin nedemne îndemnuri din zare. 
Paşii li-s repezi aşijderea vrerii 
de-a ne cuprinde cetatea tăcerii, 
trudnic durată aici, lângă mare. 


Dară deşartă li-1 graba şi vrerea. 
Iată: din lespezi de suflet zidirăm 
zid împrejurul cetăţii; gândirăm: 
el ne va fi în restrişte puterea. 


Bună măsură, căci rele în roiuri 
multe veniră voind să ne-nghită, 
dar necurmat am rămas neclintită 
piatră ce sfarămă orice puhoiuri. 


Deci, cum atunci, vom rămâne şi-acuma. 
Vină nedemne îndemnuri din zare, 

toate s-or sparge de zid, cum pe mare, 
valuri de valuri se sparg, lăsând spuma. 


Ci ne-nfricaţi vom căuta în cetate, 
prin oțeliri şi cumplită-ncordare, 

să ridicăm vredniciei altare: 

reazim şi far spre-nălţimi ne-ntinate. 


(Poeți tineri bucovineni, 
Bucureşti 1938, pp. 159, 160) 

